VBS Bank beteken dalk groot verliese vir munisipaliteite | Maroela Media
VBS Bank beteken dalk groot verliese vir munisipaliteite
Munisipaliteite kan dalk baie geld verloor nadat hulle dit by VBS Mutual Bank belê het, en die moontlikheid om die bank te red het beduidend gedaal nadat dit onder kuratorskap geplaas is, het LP's Woensdag gehoor.
Kuben Naidoo, adjunkpresident van die Reserwebank, het aan die parlementêre staande komitee oor finansies gesê sedert die Venda Burial Society-bank (VBS) in Maart onder kuratorskap geplaas is, is daar bevind dat die jaarlikse finansiële state foutief was en moontlik vervalste deposito's is ontdek.
'n Forensiese ondersoek is van stapel gestuur om te bepaal of enige bedrog gepleeg is.
"Ná twee maande van kuratorskap en die voorlopige ondersoek, het die moontlikheid om die bank te red, gedaal," het Naidoo gesê. "Die kuratorskap duur voort. Ons is van voornemens om met die kuratorskap voort te gaan om die deposito's te beskerm."
Naidoo het gesê alhoewel die Reserwebank deposito's van minder as R50 000 sal waarborg, het verskeie munisipaliteite groot bedrae geld in die bank gedeponeer, teenstrydig met die Wet op die Munisipale Finansiële Bestuur. Dié munisipaliteite kan geld verloor op hul "belegging". "Munisipaliteite sal waarskynlik 'n groot deel van die geld verloor wat hulle in die bank belê het."
Naidoo het gesê munisipaliteite het gesamentlik R1,5 miljard in die bank belê.
Hy het verduidelik selfs in 'n optimistiese scenario, sal dit tussen sewe en tien jaar duur om al die geld terug te kry wat aan bankrekeninghouers geskuld word.
Hy het gesê die wet verbied die Reserwebank om 'n onversekerde lening aan VBS toe te staan. "Tot dusver kon ons nog nie hul bates of lenings aan ons bevestig om te bepaal of daar voldoende sekuriteit is vir ons om geld in te sit nie."
Naidoo het gesê die bank het ook vir die Reserwebank gejok oor 'n kapitale vereiste van R470 miljoen wat die bank verplig was om as 'n buffer te hou om rekeninghouers, wat deposito's gemaak het, terug te betaal. "Hulle het deposito's van ongeveer R120 miljoen by die nasionale betalingstelsel en die oorblywende R350 miljoen moes as kapitaal in die bank gehou word in die vorm van kontant."
Hy het gesê op die eerste dag van die kuratorskap het hulle ontdek daar is niks nie. "Daar is geen kapitaal nie. Dis weg. Elke maand het ons opbrengste van die bank gekry. Dit sê daar is R470 miljoen wat in dié instrumente gehou word. As die R470 miljoen-buffer beskikbaar was, sou die kurators ten volle 100% van alle deposito's kon terugbetaal, insluitend die begrafnisverenigings, die stokvels."
Lees alle vorige berigte oor VBS Mutual Bank op Maroela Media.
'Minimumloon sal jeug gevange hou'
Wetsontwerp oor haatspraak ingedien
Lekker man, lekker. Pragtige voorbeeld vir CR en sy grongryp groepie as voorbeeld van die fenominale AFRIKA beleggers fundies!
ANC LEGACY, en NIEMAND word verandwoordbaar gehou nie.
Mag ons 'n lys kry van watter stadsrade geld by die vbs belê het. Die persone verantwoordelik by die stadsrade moet vervolg word asook alle bates wat hulle het moey beslag opgelê word en vekoop word. Dit sluit in salaris asook pension gelde en persoonlike bankrekeninge. Die gelde moet oorbetaal word aan fie reserwebank wat dit dan moet beheer om skulde te delg van die betrokke stadsraad
Ek voel jammer vir die gewone man of vrou wat geld belê het in die bank, hulle gaan 'n rowwe tyd hê om hulle verpligtinge na te kom sonder toegang tot hulle geld. Sal net graag wil weet aan wie die bank regtig behoort en wie werklik voordeel getrek het uit al die deposito's; die ANC, Gupta's, EFF of ander ongure karakters. Die munisipaliteite en ander staat-instellings kan maar die geld afskryf, hulle gaan dit nie maklik of ten volle terugkry nie. Ek dink ook dat die munisipaliteite gedwing was om geld daar te belê ten voordeel van ander magte.… Lees meer »
As die munisipaliteite die geld bel het i.p.v. dienste te lewer, moet die hele stadsraad gedagvaar word!!!
Goeie voorbeeld van hoe 'n bank bedryf word vir eie gewin! Die betrokkenes gaan seker soos gewoonlik niks oorkom nie.